Τζ. Ντ. Τίππιτ

Ο Τζ. Ντ. Τίππιτ, (αγγλικά: J. D. Tippit) (Αννόνα Τέξας, 18 Σεπτεμβρίου 1924 - Ντάλας, Τέξας, 22 Νοεμβρίου 1963) ήταν αστυνομικός του Αστυνομικού Τμήματος της πόλης του Ντάλας, στο Τέξας, ο οποίος σκοτώθηκε από τον δολοφόνο του Αμερικανού Προέδρου, Τζον Φ. Κένεντυ, Λη Χάρβεϊ Όσβαλντ, 45 λεπτά μετά τη δολοφονία του Προέδρου. 

Σύμφωνα με την επίσημη άποψη ο Τίππιτ εκτελώντας την καθημερινή του περιπολία στην συνοικία του Όουκ Κλιφ, προσπάθησε να συλλάβει έναν άγνωστο άντρα που τα χαρακτηριστικά του έμοιαζαν με του ανθρώπου που άκουσε από τον αστυνομικό ασύρματο ότι καταζητούνταν. Ο Όσβαλντ αντιστάθηκε στη σύλληψη πυροβολώντας τον Τίππιτ πέντε φορές. Τρεις σφαίρες τον πέτυχαν στο στήθος και ύστερα από λίγη ώρα εξέπνευσε. Πολλές θεωρίες συνωμοσίας αμφισβήτησαν τον ρόλο του Τίππιτ, υποστηρίζοντας ότι ήταν ειδικά απεσταλμένος στην περιοχή για να σκοτώσει τον Όσβαλντ, σχέδιο που απέτυχε λόγω της αντίδρασης του τελευταίου.

Βιογραφικά στοιχεία
Ο Τζ. Ντ. Τίππιτ γεννήθηκε στις 18 Σεπτεμβρίου του 1924 στην κωμόπολη Αννόνα του Τέξας, πρωτότοκος γιος του βαμβακοκαλλιεργητή Έντγκαρ Λη Τίππιτ. Οι γονείς του ήταν αγγλικής καταγωγής των οποίων οι πρόγονοι ήταν από τους πρώτους άποικους της Βόρειας Αμερικής, αφού εγκαταστάθηκαν στην Βιρτζίνια αρχικά, το 1635.
Έλαβε την εγκύκλιο εκπαίδευση σε δημόσια σχολεία και ήταν πιστός Βαπτιστής. Έλαβε μέρος στον Β΄ Παγκόσμιο πόλεμο από το 1944  αφού κατατάχτηκε εθελοντικά στο σώμα των Αλεξιπτωτιστών και με το πέρας της εκπαίδευσής του στάλθηκε στην Ευρώπη. Υπηρέτησε στο 513ο Σύνταγμα Αλεξιπτωτιστών, τμήμα της 17ης Αερομεταφερόμενης Μονάδας και έλαβε μέρος στη Μάχη των Αρδεννών, όπου και τραυματίστηκε σοβαρά. Πήρε μέρος στις μάχες των Συμμάχων στο δρόμο τους προς το Βερολίνο, όταν και πέρασαν τον ποταμό Ρήνο, τον Μάρτιο του 1945. Από τον στρατό απολύθηκε οριστικά στις 20 Ιουνίου 1946, παρασημοφορημένος με το «Χάλκινο Αστέρι» για την προσφορά του στο πεδίο των μαχών. Το 1946 παντρεύτηκε την Μαρί Φράνσις Γκαςγουέι (Marie Frances Gasway) και απέκτησαν τρία παιδιά.

Επαγγελματική αποκατάσταση
Αμέσως μετά την απόλυσή του από το στρατό, ο Τίππιτ βρήκε δουλειά εργάτη, σε εργοστάσιο κατασκευής οικιακών φούρνων. Μετά το εργοστάσιο, που έμεινε για μικρό χρονικό διάστημα, δούλεψε στα πολυκαταστημάτα "Sears" ως εργάτης εγκαταστάσεων. Παραιτήθηκε από το κατάστημα και μετά το γάμο του, μετακόμισε στην κωμόπολη Λόουν Σταρ (Lone Star) του Τέξας. Μετά από αρκετές αμφιταλαντεύσεις ως προς τον επαγγελματικό του προορισμό, αποφάσισε να γίνει αστυνομικός. Η οικογένειά του μετακόμισε γι΄ αυτό το σκοπό στη πρωτεύουσα του Τέξας στο Ντάλλας, στην αστυνομική διοίκηση του οποίου προσλήφθηκε -μετά την αποφοίτησή του από την Αστυνομία Ακαδημία - ως αστυνομικός περιπολιών τον Ιούλιο του 1952.

Η δολοφονία του
Την ημέρα της δολοφονίας του Προέδρου Τζον Φιτζέραλντ Κέννεντυ, στις 22 Νοεμβρίου του 1963, ο Τίππιτ δούλευε στην περιπολία των δρόμων της περιοχής του Όουκ Κλιφ (Oak Cliff) του Ντάλας, όταν στις 12:45, 15 λεπτά μετά την δολοφονία του Κέννεντυ, έλαβε εντολή από τον ασύρματο του περιπολικού του να μεταβεί στο κέντρο της συνοικίας. Στις 12:54, ο Τίππιτ ανακοίνωσε από τον ασύρματο ότι ήταν ήδη στο συγκεκριμένο σημείο. Εν τω μεταξύ, εδώ και ώρα το τηλεφωνικό κέντρο της Αστυνομίας μετέδιδε μέσω ασυρμάτου την περιγραφή ενός υπόπτου σχετικά με τους πυροβολισμούς κατά την δολοφονίας. Τα μηνύματα μετέδιδαν ότι αναζητούσαν λευκό, αδύνατο άντρα, περίπου 30 χρονών, περίπου 1.78 ύψους και περίπου 75 κιλών βάρους. Μεταξύ 13:11 και 13:14 ο Τίππιτ εντόπισε έναν άντρα που έμοιαζε με την περιγραφή. Ο ύποπτος (που τελικά ήταν ο Λη Χάρβεϊ Όσβαλντ) πλησίασε στο αυτοκίνητο του αστυνομικού και αντάλλαξαν μερικές κουβέντες. Όταν ο Τίππιτ βγήκε έξω από το αυτοκίνητό του, ο Όσβαλντ κρατώντας ένα περίστροφο των .38, τον πυροβόλησε εν ψυχρώ ρίχνοντας τέσσερεις σφαίρες εκ των οποίων τρεις χτύπησαν τον Τίππιτ στο στήθος, και η τελευταία στο κρόταφο και αφού είχε πέσει στο έδαφος. Ο Όσβαλντ έφυγε τρέχοντας, ενώ το ασθενοφόρο που ειδοποιήθηκε από περαστικούς τον μετέφερε στο Νοσοκομείο όπου ξεψύχησε στις 13:25 σύμφωνα με το πιστοποιητικό θανάτου του.

Μαρτυρίες
Το περιστατικό έγινε σε πολυσύχναστο δρόμο και τρεις αυτόπτες μάρτυρες  κατέθεσαν στην Επιτροπή Γουώρεν. 
Ο Domingo Benavides που περνούσε με το φορτηγό του εκείνη την ώρα, κατέθεσε ότι είδε τον μεν Τίππιτ όρθιο στην αριστερή πλευρά του αυτοκινήτου του, ενώ ένας πολίτης στεκόταν στη δεξιά πλευρά του. Άκουσε τρεις πυροβολισμούς και είδε τον Τίππιτ να σωριάζεται στο έδαφος, ενώ ο δράστης έφευγε τρέχοντας. Ο μάρτυρας κατέθεσε επίσης ότι ο δολοφόνος πέταξε δυο χρησιμοποιημένους κάλυκες στον τόπο του εγκλήματος, τους οποίους μάζεψε και παρέδωσε στην Αστυνομία. Αφού περίμενε μέχρι ο δράστης να απομακρυνθεί εντελώς έσπευσε στο περιπολικό που στο μεταξύ είχαν πάει και άλλοι μάρτυρες και μέσω του ασυρμάτου επικοινώνησαν με το αστυνομικό τμήμα, δηλώντας το περιστατικό και ζητώντας ασθενοφόρο.
Ο μάρτυρας Ted Callaway, συνεπιβάτης και εργοδότης του Μπεναβίδες κατέθεσε ότι είδε τον δράστη με προτεταμένο το περίστροφο, σε θέση βολής, του φώναξε για να τον σταματήσει αλλά εκείνος απάντησε ακατάληπτα.
Η μάρτυρας Έλεν Μάρκαμ (Helen Markham) κατέθεσε ότι είδε τον πυροβολισμό και έναν άντρα με το πιστόλι στο χέρι να απομακρύνεται. Η Μάρκαμ μάλιστα, αναγνώρισε τον Όσβαλντ, το ίδιο απόγευμα, κατά τη διαδικασία αναγνώρισης υπόπτων στο αστυνομικό τμήμα του Ντάλας. Η κατάθεση της Μάρκαμ αμφισβητήθηκε έντονα και κρίθηκε μη αξιόπιστη. 
Η Barbara Davis και η κουνιάδα της Virginia Davis άκουσαν τους πυροβολισμούς, και είδαν ένα άντρα να διασχίζει το γρασίδι του κήπου τους κρατώντας ένα περίστροφο και ταρακουνώντας το προκειμένου να  πέσει η θήκη με τις σφαίρες. Λίγο αργότερα, οι δυο γυναίκες βρήκαν και παρέδωσαν στην Αστυνομία δυο κάλυκες που ήταν πεσμένοι κοντά στο περιπολικό. Μαζί με τους δυο κάλυκες που βρήκε ο Μπεναβίδης απέδειξαν τους πυροβολισμούς που έπεσαν. Και αυτές οι δυο γυναίκες αναγνώρισαν ως δράστη τον Όσβαλντ.

Θεωρίες περί συνωμοσίας
Πολλοί ερευνητές της δολοφονίας του Προέδρου, θεωρούν πως ακριβώς η ύπαρξη δυο σχεδόν παράλληλων θανάτων (Τίππιτ - Όσβαλντ), είναι ακριβώς η απόδειξη περί συνωμοσίας. Μάλιστα, αυτό το στοιχείο από μόνο του, είναι σύμφωνα με τον δικηγόρο και σύμβουλο και της Επιτροπής Γουώρεν αλλά και της Επιτροπής Ροκφέλερ Ντέηβιν Μπελίν (David W. Belin) ο ακρογωνιαίος λίθος που ενισχύει την άποψη περί συνωμοσίας καθώς είναι εξαιρετικά απίθανο έως αδύνατο να είναι αποτέλεσμα σύμπτωσης.

Η έρευνα του Εισαγγελέα της Νέας Ορλέανης, Τζιμ Γκάρισον, που κατέληξε στην άποψη περί της επονομαζόμενης ως θεωρία συνωμοσίας της Νέας Ορλεάνης επέμενε στον κακό χειρισμό από την Επιτροπή Γουώρεν των αυτοπτών μαρτύρων και των φυσικών αποδείξεων ώστε να αμφιβάλλει όχι μόνο για το αν ο Όσβαλντ σκότωσε τον Τίππιτ αλλά ακόμα και το αν ο Όσβαλντ ήταν παρών στη σκηνή του θανάτου. Ο Γκάρισον υποστήριζε ότι άλλοι αυτόπτες μάρτυρες που δεν κλήθηκαν από την Επιτροπή να καταθέσουν είδαν δυο άντρες να φεύγουν από την σκηνή του εγκλήματος. Επίσης είπε ότι η κύρια μάρτυρας της επιτροπής, η Έλεν Μάρκαμ, διατύπωσε αμφιβολίες στο αν είχε δίκιο όσον αφορούσε την αναγνώριση του Όσβαλντ, το απόγευμα της 22ας Νοεμβρίου.

Παραπομπές 

Δολοφονία του Τζον Φ. Κένεντι
Αμερικανοί αστυνομικοί